Noverint cuncti presentis temporis et futuri, utriusque sexus et ætatis, quod ego Artaldus, comes Forensis, pro salute ac remedio animæ meæ omnisque proprie parentele, cum consensu et laudatione domni Willelmi, comitis Burgundionum, dono Domino Deo et beatis apostolis ejus Petro et Paulo, ac Cluniacensi monasterio, medietatem pediture Lugdunensium civitatis, ea conventione ut predicti cœnobii fratres cum inde aliquid deduxerint vel advexerint, nichil omnino ulli de medietate sicut de propria re persolvant. Et ut hoc donum firmum et inlibatum deinceps permaneat, ego Willelmus, filius ejus, una cum matre mea Raymode, laudamus et corroboramus, anatematizantes omnes quicumque tam laudabilis doni contradictores, calumpniatores et infractores extiterint; et hoc totum per manus Wigonis monachi et decani de Masiliis factum est, ita ut michi Artaldo, qui primum hoc donum feci, quinquaginta solidos persolveret, michique Vuillelmo, filio ejus XXti solidos pro consensu et laudatione hujus rei.